Балъкъэр лъэпкъым и къэщIэрэщIэжыныгъэм и махуэр зэрагъэлъэпIар
УсакIуэшхуэм и фэеплъым удз гъэгъахэр тралъхьащ
Балъкъэрхэм я лъэпкъ автономиер зэрызэфIагъэувэжрэ илъэс 60 зэрырикъум теухуа гуфIэгъуэ дауэдапщэхэм хиубыдэу гъатхэпэм и 27-м удз гъэгъахэр тралъхьащ Къэбэрдей-Балъкъэр Республикэм и цIыхубэ усакIуэ, балъкъэр щIыналъэм и дамыгъэу къалъытэ Кулиев Къайсын и фэеплъым.
Дызыхыхьа гъэм Кулиев Къайсын къызэралъхурэ илъэсищэ ирокъу. Абы къыхэкIыу, Налшык къалэ округым и щIыналъэ администрацэм и жэрдэмкIэ, Балъкъэр лъэпкъым и къэщIэрэщIэжыны- гъэм и махуэм хиубыдэу мы зэхыхьэр къызэрагъэпэщащ.
Мы Iуэхур ирагъэкIуэкIащ «Сызэрыбгырысым сэ сыт щыгъуи сригушхуэрт» псалъэхэр я гъуазэу. Къэбэрдей-Балъкъэрыр, Кавказыр, зэрыщыту Урысей къэралыр зи гущIэм хэлъа усакIуэм и творчествэм гъуэзэджэу къыхэщырт ди мывэхэри, удзхэри, бгыхэри, ныбжьышхуэ зиIэ жылагъуэхэри. Ахэрт Кулиев Къайсын и гурыфIыгъуэри, и дэрэжэгъуэри, и гукъеуэхэри зыпыщIар. Хэкум и дахагъэмрэ и къару мыкIуэщIыжымрэт абы и поэзием и псынащхьэр. Аращ усакIуэм и тхыгъэхэр уахътыншэ зыщIар.
УсакIуэм и фэеплъу Кулиев Къайсын и цIэр зезыхьэ уэрамым тетым деж Балъкъэр лъэпкъым и къэщIэрэщIэжыныгъэм и махуэм и пэ къихуэу удз гъэгъахэр щагъэтIылъащ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и аппаратым КъБР-м къегъэщIылIа и федеральнэ инспектор Канунников В. А., КъБР-м и Iэтащхьэм и Администрацэм и УнафэщI Къуэдзокъуэ М. М., КъБР-м и Правительствэм и УнафэщI Мусуков А. ТI., КъБР-м и Конституцэ Судым и УнафэщI Геляхов А. С., Налшык къалэ округым и щIыналъэ администрацэм и Iэтащхьэ Алэкъей А. М., КъБР-м и ТхакIуэхэм я союзым и унафэщI Беппаев М. А., Зауэм, лэжьыгъэм, хабзэхъумэ органхэм я ветеранхэм (пенсионерхэм) я къалэ советым и тхьэмадэ Абдуллаев М. К., «Алан» республикэ жылагъуэ зэгухьэныгъэм и унафэщI Беппаев С. У., Дунейпсо Адыгэ Хасэм и тхьэмадэ Сэхъурокъуэ Хь. Хь., КъБР-м и ТхакIуэхэм я союзым хэтхэм, къалэм и щэнхабзэ лэжьакIуэхэм.
Моттаевэ Светланэ.
Сурэтхэр Толгуров Камал трихащ.
«СынасыпыфIэщ, си Хэку сисыжщи»
Гъатхэпэм и 28-м балъкъэрхэм хэкум къызэрагъэзэжрэ илъэс 60 зэрырикъур ди республикэм Iэтауэ щагъэлъэпIащ. Налшык Абхъазым и утым щIыналъэ къэс щагъэу_ва лъэпкъ пщIантIэхэм ерыскъы берычэткIэ, фащэ екIухэмкIэ, IэпщIэлъапщIэу щIа хьэпшыпхэмкIэ удахьэхырт.
Щэнхабзэм, политикэм, экономикэм, щIэныгъэм, жылагъуэ унэтIыныгъэхэм къыщыхэжаныкIахэм ятеухуа хъыбархэр зэрыт стенд гъэщIэгъуэнхэм уащрихьэлIэрт абы. Балъкъэрхэм пасэм яIа шхыныгъуэхэм, псэупIэхэм, щэнхабзэ щIэиным, щыгъыным, нэгъуэщI куэдми нэIуасэ зыщыхуэпщIыфынут абдежым къыщызэрагъэпэща гъэлъэгъуэныгъэм.
Утым щызэхуэсахэм захуигъэзащ КъБР-м и Правительствэм и УнафэщI Мусуков Алий:
— Балъкъэрхэм къызэрагъэзэжрэ илъэс 60 зэрырикъумкIэ сынывохъуэхъу. Къэбэрдей-Балъкъэрым щыпсэу лъэпкъхэм зэгурыIуэныгъэ яку дэлъу, ефIакIуэу, заужьу псэуну си гуапэщ.
КъБР-м и Iэтащхьэм и Администрацэм и УнафэщI Къуэдзокъуэ Мухьэмэд, КъБР-м и Парламентым и УнафэщIым и къуэдзэ АфэщIагъуэ Михаил, къэрал властым и федеральнэ органхэмрэ Москва и Правительствэмрэ ядэлэжьэныр къызэгъэпэщынымкIэ КъБР-м и Iэтащхьэм и лIыкIуэ хэха Губин Геннадий, Парламентымрэ Прави-
тельствэмрэ я лIыкIуэхэр я гъусэу лъэпкъ пщIантIэхэр зрагъэлъэгъуащ.
Балъкъэр лъэпкъым и къэщIэрэщIэжыныгъэм и махуэм хуэгъэпсауэ ирагъэкIуэкIа гуфIэгъуэ концертым хэтащ Теппеев Алим, Хьэкъул Оксанэ, Текуев Амур, Гергокаевэ Хьэлимэт, Аттаев Азнор, «ДжэгуакIуэ» цIыхубэ ансамблым и уэрэджыIакIуэ гупыр, «Росичи» цIыхубэ ансамблыр, нэгъуэщIхэри.
ГуфIэгъуэ махуэм и кIэухыу хьэрэкIытIэ зэмыфэгъухэр ягъэлъэтащ.
Белгъэрокъуэ Марьянэ.
Сурэтхэр Елъкъэн Артур трихащ.
